SA sal ‘gesteelde geld’ terugkryPravin Gordhan, minister van openbare ondernemings (Foto: ANA) Pravin Gordhan, minister van openbare ondernemings, het Woensdag aan LP’s gesê die verandering in raadslede en bestuurspanne by staatsbeheerde ondernemings is nie net lippetaal nie, maar deel van ŉ proses om uiteindelik alle geld, wat uit die staatskas gesteel is, terug te kry. Gordhan het aan die parlementêre komitee oor openbare ondernemings gesê sy departement wil weet hoeveel geld gesteel is, uit watter entiteit, op watter wyse, en waar dit aangewend is. Dit is deel van die departement se plan van aksie om staatsbeheerde ondernemings om te keer en korrupsie uit te roei wat talle van dié instansies lamgelê het. “Ons moet daardie geld terugkry, so ons wil met ŉ proses van samewerking begin,” het hy verduidelik. Hy het gesê raadslede sal versoek word om bonusbetalings aan bestuurslede te heroorweeg by entiteite wat gebuk gegaan het onder onreëlmatige gedrag. Hy het gesê sy departement sal nie toelaat dat senior bestuur klaarblyklik beloon word dat hulle wangedrag geduld het nie. “Daar kan moontlik regsimplikasies wees, maar ek dink senior bestuurders in dié entiteite moet skuldig voel as hulle wil seker maak dat hulle hul posisies verantwoordelik gebruik om bedrog en korrupsie uit te roei.” Gordhan het bygevoeg dat die regering stappe sal doen om seker te maak dat rekenkundige maatskappye, waar korrupte praktyke aan die lig gekom het, nie met dié organisasies sal saamwerk nie. ŉ Leefstyloudit sal ook op alle senior werknemers gedoen word.